# 

***SZINTVIZSGA***

***JOGSZABÁLY ÉS ELJÁRÁSREND ISMERET***

Tartalom

[1. A szintvizsga szerepe és jogszabályi háttere 3](#_Toc525480694)

[2. A Magyar Kereskedelmi és Iparkamara Szak- és Felnőttképzési Önkormányzati Szabályzata (területei, szakképzési feladatok) 5](#_Toc525480695)

[3. A szintvizsga előkészítése 8](#_Toc525480696)

[4. A szintvizsgabizottság tagjainak, a szintvizsgát segítő tanárnak és a jegyzőkönyvvezetőnek a feladatai 12](#_Toc525480697)

[5. A vizsgabizottság működése a vizsga folyamatában 14](#_Toc525480698)

[6. A szintvizsga lebonyolítása 15](#_Toc525480699)

[7. A szintvizsga szervezése és lebonyolítása során keletkező iratok, dokumentumok 18](#_Toc525480700)

[8. A szintvizsga értékelésére vonatkozó szabályok 20](#_Toc525480701)

[9. A szintvizsga elnöki pályáztatás előírásai 20](#_Toc525480702)

[10. A szintvizsga követelménye és feladatbankja 23](#_Toc525480703)

[11. A feladatbank korrekciója 24](#_Toc525480704)

[12. A szintvizsga és a tanulószerződés megkötésének összefüggései 24](#_Toc525480705)

[13. A szintvizsga és a szakmai záróvizsga kapcsolata 25](#_Toc525480706)

[14. A sajátos nevelési igényű (SNI) tanulók szintvizsgájával kapcsolatos eljárásrend 26](#_Toc525480707)

[15. A kamarai garanciavállalás rendszerének bevezetése a duális képzésben és kapcsolódási pontjai a szintvizsgák szervezéséhez 27](#_Toc525480708)

[16. A szintvizsgát nem, illetve sikertelenül teljesítők javító-, illetve pótló vizsgája 28](#_Toc525480709)

[17. Szintvizsgák szervezése a 3 éves duális képzés esetén 29](#_Toc525480710)

[18. A szintvizsgáztatásában érintett szakképesítések 30](#_Toc525480711)

[19. Az érettségivel rendelkező szintvizsgázókra vonatkozó szabályozás 30](#_Toc525480712)

[20. A felnőttoktatásra vonatkozó szabályozás hatása a szintvizsgák szervezésére 31](#_Toc525480713)

[21. Fogalmak 32](#_Toc525480714)

# A szintvizsga szerepe és jogszabályi háttere

A szintvizsgát szabályozó dokumentumok:

* a szakképzésről szóló 2011. évi CLXXXVII. törvény,
* a Magyar Kereskedelmi és Iparkamara (MKIK) Szak- és Felnőttképzési Önkormányzati Szabályzata (SZÖSZ),
* szakképzési kerettanterv.

A szintvizsgák szervezését a szakképzésről szóló törvény 28.§-a és a 92/A. § (1) bekezdése szabályozza.

**A szakképzési törvény** rendelkezése szerint a gazdasági kamara annak mérésére, hogy a tanuló a szakközépiskolai vagy szakiskolai képzés első szakképzési évfolyamán elsajátította-e az irányítás melletti munkavégzéshez szükséges kompetenciákat, szintvizsgát szervez.

A szintvizsga lefolytatására rendelkezésre álló vizsgaidőszakot is a szakképzésről szóló törvény határozza meg, mely alapján az első szakképzési évfolyam tanévében február első tanítási napjától április utolsó tanítási napjáig terjedő időszakban lehet megszervezni.

Szintvizsgát annak a szakközépiskolai vagy szakiskolai tanulónak kötelező tennie, aki nappali rendszerű oktatásban vagy a nappali oktatás munkarendje szerint szervezett felnőttoktatásban vesz részt és nem rendelkezik érettségi végzettséggel. A szintvizsga eredménye az év végi szakmai érdemjegybe nem számít bele.

A szintvizsgák szervezésének és lebonyolításának rendelkezéseit a Magyar Kereskedelmi és Iparkamara Szak- és Felnőttképzési Önkormányzati Szabályzata (SZÖSZ) tartalmazza.

**A** **Szak- és Felnőttképzési Önkormányzati Szabályzat** a kereskedelmi és iparkamarák részére a törvényekben, rendeletekben és az állami szervezetekkel kötött együttműködési megállapodásokban meghatározott szakképzési feladatok ellátása és ezek végrehajtásának országosan egységes keretbe foglalt szabályozása.

A szabályzat hatálya kiterjed:

* az iskolai rendszerű szakképzés keretében megvalósított gyakorlati oktatás szintvizsgájának megszervezésére, lefolytatására,
* a szintvizsga vizsgabizottságára (szintvizsgabizottság),
* a szintvizsga résztvevőjére (vizsgázó),
* a szintvizsgabizottság munkáját segítő tanárra (szintvizsgát segítő tanár), a szintvizsga jegyzőjére, gyakorlati oktatóra, szakoktatóra és más szakértőre, a kamara ügyintéző szervezetére, az érintett tanműhelyekre és szakképző iskolákra.

A szintvizsga a szakképzés szakmai követelményeire épül, elsősorban gyakorlati feladatokból áll.

A szintvizsga célja, hogy felmérje: a szakközépiskolai vagy a szakiskolai tanuló elsajátította-e az irányítás melletti munkavégzéshez szükséges kompetenciákat, kihelyezhető-e gazdálkodó szervezethez „üzemi” (termelési) körülmények közé.

A szintvizsga követelményét a szakképesítés szakképzési kerettanterve alapján a gazdasági kamara dolgozza ki. A szakközépiskola vagy szakiskola a felvételkor ismerteti a szintvizsga követelményeit a tanulóval, valamint a honlapján folyamatosan biztosítja a szintvizsga követelményeinek elérhetőségét. A feladatbankok a [www.isziir.hu](http://www.isziir.hu) honlapon megtalálhatóak.

A területileg illetékes kereskedelmi és iparkamara a 9. évfolyam első félévében – tájékoztató kiadvány formájában – megismerteti a tanulókkal a szintvizsga lényegét, tartalmát, folyamatát és a sikeres szintvizsga előnyeit.

A szintvizsgát nem teljesítő tanuló részére a gazdasági kamara javító-, illetve pótló szintvizsgát szervez. A javító-, és pótló szintvizsgát az adott tanévben kell megszervezni.

**Szakképzési kerettanterv**

A szakképzési kerettanterv a szakmai és vizsgakövetelmény alapján kidolgozott, a szakképesítés követelményei átadásának tartalmát és menetét leíró egységes, kötelezően alkalmazandó dokumentum, amelyet a szakközépiskolai vagy szakiskolai képzésben szakképesítésenként, a szakgimnáziumban ágazatonként és szakképesítésenként a szakképzésért és felnőttképzésért felelős miniszter rendeletben ad ki az oktatásért felelős miniszterrel, és az adott szakképesítésért felelős miniszterrel egyetértésben.

*A szakképzési kerettanterv a szakközépiskolai képzés esetében*a kilencedik-tizenegyedik évfolyamon szakképesítésenként a szakmai elméleti képzésre, továbbáaz iskolai tanműhelyben folyó vagy a gazdálkodó szervezetnél szervezhető szakmai gyakorlati képzésre kerül kiadásra.

*A szintvizsga követelményét a szakképesítés szakképzési kerettanterve alapján a gazdasági kamara dolgozza ki.*

# A Magyar Kereskedelmi és Iparkamara Szak- és Felnőttképzési Önkormányzati Szabályzata (területei, szakképzési feladatok)

***A Szak- és Felnőttképzési Önkormányzati Szabályzat célja:***

A kereskedelmi és iparkamarák részére a törvényekben, rendeletekben és az állami szervezetekkel kötött együttműködési megállapodásokban meghatározott szakképzési és felnőttképzési feladatok ellátása és ezek végrehajtásának országosan egységes keretbe foglalt szabályozása.

***Területei:***

* a tanulószerződések megkötésének elősegítése, az ún. kamarai garanciavállalással kapcsolatos feladatok ellátása (pl. igazolások kiállítása), a tanulószerződések, az együttműködési megállapodások nyilvántartása, felügyelete,
* az iskolai rendszerű oktatás keretében folyó gyakorlati képzés országosan egységes szempontok szerinti komplex szakmai és hatósági ellenőrzése és felügyelete, a gyakorlati képzőhelyek nyilvántartása,
* a szintvizsga szervezése, lebonyolítása,
* a szakmai vizsgabizottságba történő kamarai felkérés, delegálás, az ahhoz kapcsolódó feladatok, valamint a szakmai vizsgáztatás eseti ellenőrzése,
* szakmai versenyek szervezése, lebonyolítása,
* a mesterképzés és mestervizsgáztatás,
* a pályaválasztással, pályaorientációval kapcsolatos kamarai feladatok,
* az átvett szakképesítések korszerűsítése, karbantartása,
* a megyei fejlesztési és képzési bizottságok működtetése,
* a felnőttképzési programszakértői nyilvántartás vezetése,
* az egyéb szakmai célú felnőttképzési programok egységes keretrendszerének kialakítása, illetve a felnőttképzési szakmai programkövetelmények nyilvántartásának vezetése, gondozása.

**A Magyar Kereskedelmi és Iparkamara szakképzési és felnőttképzési feladatai:**

*A Magyar Kereskedelmi és Iparkamara*

* szakmailag irányítja, felügyeli és koordinálja a szakképzési feladatok ellátását a fenti pontban felsorolt területeken,
* ellátja a kormányzati és egyéb szakmai szervezetekkel (érdekképviseletek, szakmai kamarák) történő kapcsolattartást, együttműködést, illetve az ezzel járó feladatokat és képviseli a gazdaság érdekeit a szakképzés területén,
* fejleszti és kialakítja a kamarai szakképzési feladatokhoz kapcsolódó egységes dokumentumrendszert, tanügyi dokumentumokat és eljárási rendeket,
* szervezi és lebonyolítja az országos és nemzetközi szakmai versenyeket,
* szervezi és lebonyolítja a szakmai rendezvényeket,
* működteti és fejleszti az országosan egységes Internet alapú Szakképzési Integrált Információs Rendszert (ISZIIR),
* biztosítja a feladatok ellátásához szükséges forrásokat,
* az országosan egységes szempontok szerinti szakértői pályázatokat hirdet, amelyek alapján szakértői névjegyzékeket alakít ki,
* kialakítja a jogszabályban meghatározott nyilvántartási kötelezettségek teljesítésének kereteit, és biztosítja azok működési feltételeit,
* kezeli a névjegyzékeket és az ahhoz kapcsolódó adatbázisokat,
* ellátja a vonatkozó rendeletben meghatározott pályaorientációval kapcsolatos országos feladatokat,
* ellátja a felnőttképzés területén jogszabályilag meghatározott feladatokat,
* biztosítja a területileg illetékes kereskedelmi és iparkamarák felsőoktatáshoz kapcsolódó feladatainak szakmai feltételeit,
* beszámoltatja a területi kamarákat a feladataik elvégzéséről,
* ellenőrzi a területi kamarai tevékenységek lebonyolítását és a szakképzési státuszok felhasználását,
* amennyiben egy területi kamara esetében nem teljesülnek a kitűzött indikátorok, célértékek, vagy nem szabályszerű a feladatellátás, illetőleg egyéb indokolt esetben – az MKIK Oktatási és Szakképzési Kollégiumának javaslata alapján – az MKIK saját hatáskörbe vonja az érintett területi feladatok ellátását és a feladatokhoz kapcsolódóan finanszírozott státuszokat.

**A területi kereskedelmi és iparkamarák feladatai**

A területi kamarák - *illetékességi területükön* - a szakképzéssel összefüggő közjogi feladataikat az MKIK irányelvei szerint, az országosan egységes eljárásrend alapján végzik az alábbi területeken:

* elősegítik a tanulószerződések megkötését, ellátják az ún. kamarai garanciavállalással kapcsolatos feladatokat (pl. igazolások kiállítása), nyilvántartják a tanulószerződéseket, együttműködési megállapodásokat,
* megszervezik és lebonyolítják a gyakorlati képzőhelyek ellenőrzését, a képző szervezetek nyilvántartásba vételét, ellátják a képzőhely-ellenőrzést végző szakértők névjegyzékbe történő felvételével kapcsolatos feladatokat, kezelik az ellenőri és szakértői névjegyzéket,
* ellátják a vizsgabizottsági elnökök és tagok delegálásával kapcsolatos feladatokat, nyilvántartják és kezelik a tagi névjegyzéket,
* közreműködnek az országos és nemzetközi szakmai versenyek szervezésében és lebonyolításában,
* szervezik és lebonyolítják a szintvizsgát,
* működtetik a megyei fejlesztési és képzési bizottságokat,
* szervezik és lebonyolítják a mesterképzést és mestervizsgáztatást,
* ellátják a pályaválasztással, pályaorientációval kapcsolatos kamarai feladatokat,
* kapcsolatot tartanak és együttműködnek a szakképzés helyi szereplőivel,
* kezelik a jogszabályban meghatározott nyilvántartásokat, lefolytatják a nyilvántartásba-vételi eljárásokat,
* rögzítik és karbantartják az ISZIIR-ben a területi adatokat,
* véleményezik a szakmai munkát kísérő anyagokat, dokumentumokat,
* helyi szinten kapcsolatot tartanak és együttműködnek a kormányzati és egyéb szakmai szervezetekkel, ellátják az ezzel járó feladatokat és képviselik a gazdaság érdekeit a szakképzés területén,
* elvégzik a felsőoktatás területén jogszabályilag meghatározott feladatokat,
* statisztikai adatokat bocsátanak az MKIK rendelkezésére a szakképzési területen dolgozókkal kapcsolatosan, az MKIK által megadott feltételeknek megfelelően,
* biztosítják a szakképzési területen dolgozók részvételét a szakmai felkészítéseken, vizsgákon és egyéb rendezvényeken, az MKIK által megadott feltételeknek megfelelően,
* az MKIK kérésére rendelkezésre állást biztosítanak a pályázat szempontjából kiemelkedő jelentőségű időszakokban (pl. elszámolás).

# A szintvizsga előkészítése

A szintvizsga előkészítésével kapcsolatos feladatokat a területileg illetékes kamara látja el.

***Iskolai adatszolgáltatási kötelezettség a szintvizsga megszervezésének elősegítéséhez***

Az Szt. 87.§-a adatszolgáltatási kötelezettséget ír elő többek között a szintvizsga megszervezéséhez kapcsolódóan a szakképző iskolák számára tanulóik vonatkozásában. Az adatok továbbításának az illetékes gazdasági kamarák felé a szintvizsga tanévében október 15. napjáig meg kell történnie. A kért adatokban bekövetkezett változásról – a szintvizsga esetében különösen a tanulói jogviszony megszűnéséről – a változást követő 5 munkanapon belül tájékoztatást kell nyújtaniuk az iskoláknak.

***A szakképző iskolák értesítése a szintvizsga megszervezéséről***

A területi gazdasági kamarák és a szakképző intézmények között egyeztető megbeszélésekre kerül sor a szintvizsgák szakmánkénti megrendezésének partnerségben történő vállalásáról, illetve a vizsgákba bevonható tanulók létszámáról.

A szakképző intézmények, gyakorlati képzőhelyek levélben, illetve személyes megbeszélések alkalmával kapnak tájékoztatást a vizsga menetéről, a szervezési feladataikról, az intézményt képviselő vizsgabizottsági tag és segítő tanár kijelölésének folyamatáról. A partnerségben történő vállalásokat írásban rögzítik.

***A lehetséges szintvizsga helyszínek előzetes számbavétele***

A vizsgahelyszíneket, az előzetes felmérésekben kapott adatok alapján, valamint a szakmai vizsgákon és képzőhelyi ellenőrzéseken szerzett tapasztalatok ismeretében a területi kamarák stratégiai koordinátorai, munkatársai – a lehetséges vizsgabizottsági tagokat is bevonva – helyszíni bejárást (amennyiben szükséges) követően véglegesítik. A helyszíni szemlék alkalmat adnak a szintvizsga technikai feltételeinek, eszköz- és anyagszükségletének megbeszélésére is. Ezt követően megállapodás születik arról, hogy a vizsgahelyszínek a technikai, technológiai előkészítést vállalják, míg a kamara a vizsgákkal összefüggő koordinációs és ügyviteli feladatok ellátását végzi.

***A vizsgahelyszínek kiválasztásának szempontjai:***

* Az érintett intézmények terhelhetősége.
* A műhely felszereltsége feleljen meg a vizsgafeladatok megvalósításához, valamint a technikai, a munka- és balesetvédelmi, valamint a tűzvédelmi követelményeknek.
* Rendelkezzen a feladatokhoz szükséges szerszámokkal, berendezésekkel, eszközökkel, illetve biztosítson elegendő férőhelyet a vizsgázók számára.

***Szakképesítésenként a szintvizsgára kötelezett tanulók létszámának meghatározása***

A szakképző iskola által szolgáltatott létszámadatok alapján szakképesítésenként és iskolánként a területileg illetékes kamara meghatározza a szintvizsgára kötelezett tanulók létszámát.

***A létszámadatok ismeretében a tanulók jelentkeztetése a szintvizsgára***

A szintvizsga jelentkezési lap letölthető a Magyar Kereskedelmi és Iparkamara honlapjáról ([www.mkik.hu](http://www.mkik.hu)) vagy a területi kamara elektronikus úton juttatja el a szakképző iskolákba.

A szakképző iskolák a hiánytalanul kitöltött, aláírásokkal, bélyegzővel ellátott tanulói adatlapokat személyesen/postai úton juttatják vissza a vizsgaszervező területi kamarának.

***A vizsgahelyszín kijelölése***

A szintvizsgát az illetékes szakképző iskolákkal és a gyakorlati képzést végző, érintett gazdálkodó szervezetekkel egyeztetve ott kell megszervezni, ahol a csoportos vizsgáztatáshoz szükséges feltételek adottak.

A szintvizsga helyszínét biztosító szakképző iskolát vagy gazdálkodó szervezetet fel kell kérni a vizsgahelyszín biztosítására, a vizsga lebonyolítására. A vizsgahelyszínül szolgáló szakképző intézmények, illetve gazdasági társaságok bevonásával, az éves tanrend időbeosztásának, illetve a diákok gyakorlati/iskolai heteinek figyelembevételével határozzák meg a szintvizsga időpontját. Az időpont egyeztetéssel egy időben a helyszín meghatározása is megtörténik.

***A beérkezett adatlapok rögzítése az ISZIIR rendszerben, a vizsgacsoportok kialakítása***

A területileg illetékes kamara a szakképző iskolával együttműködve alakítja ki a vizsgacsoportokat szakképesítésenként.

Következő lépésként a szakképző iskola értesíti a tanulókat a vizsga időpontjáról, helyéről és a szintvizsgával kapcsolatban felmerülő egyéb kérdésekről.

***A vizsgabizottság tagjainak felkérése, megbízása***

A területileg illetékes kamara (20 nappal a szintvizsga megszervezése előtt) – környezetvédő elvek mentén – elsősorban e-mailen, olvasási visszaigazolással ellátva kéri fel a vizsgabizottság tagjait a vizsgán való közreműködésre. Természetesen, igény esetén a kinyomtatott és aláírt felkérő levél is alkalmazható. A vizsgaelnököket a területi kamarák az on-line nyilvántartási rendszerbe rögzített szintvizsgaelnöki névjegyzékből választják ki, majd kérik fel a feladat ellátására. A vizsgabizottságok elnökeivel személyes egyeztetések folynak a vizsga helyszínéről, a tételsorok kiválasztásáról, azok megfelelőségéről, az anyagszükségletről, a vizsga lebonyolításáról és az értékelés részleteiről.

A vizsgabizottsági tagokat a szakképző iskolák javasolják. Az iskolák részéről általában a gyakorlati képzésért felelős személyek, szaktanárok vagy éppen a szakképző iskolák igazgatói, helyettesei kerülnek felkérésre. A szintvizsga szabályzat értelmében a vizsgabizottságba nem lehet olyan gyakorlati oktatót/szakoktatót, illetve elnököt felkérni, akinek tanulója az adott szintvizsgán vizsgázóként részt vesz.

Ha a vizsgabizottság tagja megbízását nem tudja ellátni, helyettesítéséről megbízójának kell gondoskodnia.

***A segítő tanár***

Segítő tanárt az az intézmény vagy gazdálkodó szervezet javasolhat, ahol a területi kamara a szintvizsgát megszervezi. A segítő tanárok általában az iskolai gyakorlati, illetve szakmai elméleti oktatók közül kerülnek ki. Jelentős segítséget nyújtanak a technikai háttér biztosításához a feladatok előkészítésével, az egészséges és biztonságos munkafeltételek megteremtésével, a tanulók irányításával. A segítő tanárt a területileg illetékes kamara jelöli ki és bízza meg a feladat ellátására.

***A jegyző***

Szintvizsga jegyzői feladat ellátására nem kérhető fel a támogatási szerződés szerint teljes munkaidőben foglalkoztatott, támogatott munkakört betöltő munkavállaló, valamint a támogatott munkakört betöltő munkavállaló közeli hozzátartozója. Szintvizsga jegyzőjének ugyanazon személyt egy adott napon több vizsgahelyszínre csak eltérő időpontokban megszervezett, egymást követő szintvizsgákra lehet felkérni a szakképesítés vizsgaidőtartamának figyelembevételével. A jegyzőt a területileg illetékes kamara jelöli ki és bízza meg a feladat ellátására.

***Tájékoztatás a szintvizsgával kapcsolatos tudnivalókról***

A szintvizsga helyéről, időpontjáról és a szintvizsgával kapcsolatos tudnivalókról a területileg illetékes kamara – a vizsga megkezdése előtt legalább 30 nappal – tájékoztatja a felkérendő szintvizsgabizottság elnökét és tagját, a szintvizsgát segítő tanárt, a szintvizsga jegyzőjét, az érintett elméleti képzést végző intézményt, valamint a szintvizsgában közreműködő személyeket.

***A szintvizsga feladatainak kiválasztása***

A vizsgafeladatok kiválasztása elsősorban az iskolai gyakorlati oktatásvezetők véleményének figyelembevételével történik, amelyeket a vizsgaelnökök hagynak jóvá. Az országosan egységes feladatok közül az időarányos szakmai követelményekhez leginkább közelítő feladatokat/feladatsorokat választják ki, amelyek alkalmasak az irányítás melletti munkavégző képesség mérésére.

A szintvizsga feladatbank kötelezően használandó, azokon változtatni nem lehet, kivéve, ha balesetveszély, egészségi ártalom vagy más rendkívüli ok azt indokolja. Ebben az estben a szintvizsga elnök a vizsga folyamán a feladatokat megváltoztathatja. A változásokról szóló döntést az ok megadásával és indoklással rögzíteni kell a jegyzőkönyvben.

***A szintvizsga lebonyolítására kijelölt helyszín bejárása***

A vizsgabizottság elnöke, a vizsgabizottsági tag, valamint a jegyző a szintvizsga helyszínét megvizsgálja, a szintvizsga helyszínét biztosító cég/vállalkozás vagy szakképző iskola képviselőjével ellenőrzik a vizsga szakmai feltételeinek, a vizsgafeladat tárgyi előkészítésének (rajzok, szerszámok, művelettervek stb.) meglétét, valamint a biztonságos munkakörülmények kritériumainak teljesülését.

***A tárgyi feltételek biztosítása***

A vizsgahelyszíneken – a kiválasztásnál említettek szerint – a vizsga által igényelt mértékben és minőségben a kéziszerszámoknak, berendezéseknek rendelkezésre kell állniuk. Azon szakképesítéseknél, melyeknél jellemző a tanulói kéziszerszám vagy mérőeszköz (pl.: asztalos, ács-állványozó), minden esetben lehetőséget kap a vizsgázó saját eszközeinek használatára. Az elkészítendő termékhez szükséges anyagok biztosítása kulcsfontosságú feladattá lép elő a szervezés során. A szintvizsgán felhasználandó nyersanyagok beszerzéséért a szintvizsga szervezője, azaz a területi kamara a felelős.

A vizsgahelyszín funkciót vállaló intézmények a szintvizsgán megoldandó feladathoz szükséges nyersanyagokhoz árajánlatot készítenek, amelyet a területi kamarához nyújtanak be. Az árajánlat jóváhagyása után többségük vállalja azok beszerzését és helyszínre szállítását, raktározását. Azokban az esetekben, ahol a szakképző iskolák nem tudják vállalni a beszerzést, helyettük a területileg illetékes kamara végzi el ezt a tevékenységet.

# A szintvizsgabizottság tagjainak, a szintvizsgát segítő tanárnak és a jegyzőkönyvvezetőnek a feladatai

A szakképesítésenként kialakított szintvizsga csoporthoz vizsgabizottságot kell létrehozni.

A szintvizsgabizottság elnökből és egy tagból áll. A szintvizsga elnököt és a szintvizsga tagot a területileg illetékes kamara bízza meg. A szintvizsga tag személyére vonatkozóan az érintett elméleti oktatást végző intézmény tesz javaslatot. Előnyben részesül az a személy, aki az adott szakképesítés vonatkozásában legalább középfokú szakmai végzettséggel rendelkezik. Vitás esetben a szintvizsga elnök dönt.

A szintvizsgabizottságba nem lehet olyan gyakorlati oktatót/szakoktatót felkérni, akinek tanulója az adott szintvizsgán vizsgázóként részt vesz.

Ha a szintvizsgabizottság tagja megbízását nem tudja ellátni, helyettesítéséről megbízójának kell gondoskodnia.

A területi kamara 20 nappal a szintvizsga megszervezése előtt az on-line nyilvántartási rendszerbe rögzített szintvizsgaelnöki névjegyzék alapján – elsősorban e-mailen – kéri fel és bízza meg az elnököt, valamint a javaslat alapján a tagot.

***A szintvizsga elnök feladatai:***

* irányítja a szintvizsgabizottság munkáját,
* biztosítja a szintvizsga szabályos megtartását és a zavartalan, tárgyilagos, a vizsgázót segítő nyugodt légkör megteremtését,
* ellenőrzi a szintvizsga előkészítését, a szükséges szakmai, tárgyi és személyi feltételek, az egészséges és biztonságos vizsgakörülmények meglétét,
* vezeti a szintvizsgát és a szintvizsgabizottság értekezleteit,
* ellenőrzi – a tanulói adatlap alapján – a szintvizsgázó személyazonosságát, a szintvizsga letételére való jogosultság feltételeinek meglétét, a szintvizsgával kapcsolatos egyéb iratokat,
* a szintvizsga megkezdése előtttájékoztatja a vizsgázókat az őket érintő döntésekről, tudnivalókról,
* gondoskodik – a szintvizsga tag bevonásával - a szintvizsga értékeléséről, az eredmények dokumentálásáról, a határozatok meghozataláról,
* aláírja a vizsgadokumentumokat,
* vitás esetben a szintvizsga elnök dönt.

***A szintvizsga tag feladatai:***

* részt vesz a szintvizsga tárgyi és személyi feltételeinek, az egészséges és biztonságos vizsgakörülmények meglétének ellenőrzésében,
* közreműködik - a tanulói adatlap alapján – a vizsgázó személyazonosságának, valamint a szintvizsgával kapcsolatos egyéb iratok ellenőrzésében,
* gondoskodik – a szintvizsga elnökkel együttműködve – a szintvizsga értékeléséről,
* aláírja a vizsgadokumentumokat.

***A szintvizsgát segítő tanár***

* A szintvizsgát segítő tanár nem tagja a vizsgabizottságnak.
* Személyére vonatkozóan a szintvizsga lebonyolítását folytató intézmény/gazdálkodó szervezet tesz javaslatot. A szintvizsgát segítő tanárt a területileg illetékes kamara bízza meg.
* A szintvizsgát segítő tanár segíti a szintvizsgabizottság tevékenységét, javaslatot tesz a vizsgázó teljesítményének értékelésére.

***A szintvizsga jegyzője***

A szintvizsga jegyzője nem tagja a vizsgabizottságnak.

A szintvizsga jegyzője a szintvizsga előkészítésével és lefolytatásával kapcsolatos írásbeli feladatokat látja el.

A szintvizsga jegyzője

* folyamatosan, a vizsga lényeges eseményeinek rögzítésével vezeti a vizsgabizottsági értekezletek jegyzőkönyvét,
* kiállítja az igazolást,
* elvégzi a szintvizsgával kapcsolatos egyéb adminisztratív teendőket.

Szintvizsga jegyzői feladat ellátására nem kérhető fel a területi kamaránál a támogatási szerződés szerint teljes munkaidőben foglalkoztatott, támogatott munkakört betöltő munkavállaló, valamint a támogatott munkakört betöltő munkavállaló közeli hozzátartozója. Szintvizsga jegyzőjének ugyanazon személyt egy adott napon több vizsgahelyszínre csak eltérő időpontokban megszervezett, egymást követő szintvizsgákra lehet felkérni a szakképesítés vizsgaidőtartamának figyelembevételével. A szintvizsga jegyzőjét a területileg illetékes kamara bízza meg.

A szintvizsga elnökének, tagjának, segítő tanárának és jegyzőjének a megbízása egy vizsgaalkalomra szól.

# A vizsgabizottság működése a vizsga folyamatában

A szintvizsgabizottság határozatait bizottsági értekezleten hozza meg és jegyzőkönyvben rögzíti.

A szintvizsgabizottság értekezletet tart:

1. a szintvizsga megkezdése előtt,
2. a szintvizsga befejezését követően,
3. ha a szintvizsga lefolytatását, megtartását, befejezését zavaró vagy gátló körülmény, illetőleg a vizsgázó által elkövetett szabálytalanság elbírálása vagy egyéb ok azt szükségessé teszi.

Az értekezlet akkor határozatképes, ha a teljes szintvizsgabizottság jelen van.

A szintvizsgabizottság határozatait nyílt szavazással hozza, szavazategyenlőség esetén a vizsgabizottság elnökének szavazata dönt. A szintvizsga vizsgabizottságának döntése, intézkedése vagy intézkedésének elmulasztása ellen a szintvizsgabizottság tagja külön véleményét a jegyzőkönyvben feltüntetheti.

A szintvizsga elnökét, tagját és jegyzőjét, a szintvizsgabizottság munkáját segítő tanárt a szintvizsgabizottság határozatai tekintetében - azok kihirdetéséig - titoktartási kötelezettség terheli.

A szintvizsga bizottsági értekezletről jegyzőkönyvet kell készíteni, melyet a jegyző vezet. Az értekezleten elhangzott, a szintvizsga lebonyolítása szempontjából minden lényeges információt a szintvizsga jegyzőkönyvében rögzíteni kell.

A jegyzőkönyvet a szintvizsgabizottság elnöke, tagja és jegyzője írja alá a vizsga utolsó napját követő nyolc napon belül.

A szintvizsgabizottság felelős a szintvizsga szabályos és zavartalan lefolytatásáért.

A szintvizsgát csak a teljes vizsgabizottság előtt, a szintvizsgát segítő tanár jelenlétében szabad megkezdeni, illetőleg folytatni.

# A szintvizsga lebonyolítása

***A szintvizsga megkezdése előtti értekezlet (Nyitóértekezlet)***

A szintvizsga megkezdése előtti értekezleten a szintvizsgabizottság minősíti a szintvizsga előkészítését, a megoldandó feladatokat, megállapítja a vizsga időbeosztását, a vizsgázók sorrendjét, valamint a szintvizsga eredmény kihirdetésének időpontját. A vizsga jegyzője az elhangzottakat a vizsga jegyzőkönyvében rögzíti.

***A vizsgázók azonosítása, a vizsgán való jelenlét biztosítása***

A szintvizsga elnöke a szintvizsga tag közreműködésével – a szintvizsga jegyzőkönyv és a tanuló személyazonosságának igazolására alkalmas okmánya alapján – ellenőrzi a szintvizsgázó személyazonosságát, és a szintvizsgával kapcsolatos egyéb iratokat.

A szintvizsgán a tanuló jelenlétéről az elméleti oktatást végző intézmények kötelesek gondoskodni.

***Munka-, tűz- és balesetvédelmi oktatás***

A szintvizsgán megjelent tanulókat a vizsga megkezdése előtt munka-, tűz- és balesetvédelmi oktatásban kell részesíteni. A tanulók az oktatás során elhangzottakat tudomásul veszik, a szintvizsga során magukra nézve kötelezőnek tartják és a jegyzőkönyvben aláírásukkal ezt igazolják. A szintvizsga elnöke, tagja, a segítő tanár és a jegyző a szintvizsgán megszervezett munka-, tűz- és balesetvédelmi oktatáson köteles részt venni. A balesetvédelmi oktatást általában a segítő tanár, vagy az iskola/gazdálkodó szervezet által előzetesen kijelölt gyakorlati oktató tartja meg a szakma és a gyakorlati vizsga sajátosságait figyelembe véve. Az oktatás kezdetének és végének időpontja óra, perc megjelölésével kötelező, és az oktatást végző személy aláírása is szükséges a jegyzőkönyv meghatározott pontján.

A munka-, tűz- és balesetvédelmi oktatás kiemelt jelentőségű. Az oktatás során a tanulók figyelmét fel kell hívni a vizsga során fellépő összes veszélyre és egészségkárosító hatásra, az egyéni védőeszközök, illetve munkaeszközeik (gépek, szerszámok, eszközök) biztonságos és rendeltetésszerű használatára. A tanuló magatartásformája alapvetően határozza meg, hogy a biztonsághoz és az egészséghez, mint értékhez milyen viszonyt alakít ki. A munkavédelmi követelmények érvényesüléséhez nélkülözhetetlen az emberi magatartások, személyi tényezők befolyásolása is, melynek nagyon fontos eszköze az oktatás.

***A szintvizsga-feladatok kiosztása, a feladatok végrehajtása***

A vizsgaelnök röviden megnyitja a szintvizsgát, felhívja a tanulók figyelmét a vizsgafeladat súlypontjaira. A szintvizsgán a szakképesítés tartalmát kifejező alapvető munkafolyamatokat, munkaműveleteket átfogó, elsősorban gyakorlati vizsgafeladatokat kell megoldani.

A vizsgabizottság munkáját segítő pedagógus/oktató kiosztja a feladatokat, a tanulók a feladatleírás alapján önállóan kezdik el a vizsgafeladat megoldását.

A szintvizsga feladat végrehajtásához az egyes feladatoknál meghatározott időtartam áll a vizsgázó rendelkezésére, amelybe a szintvizsga feladat ismertetésének időtartama nem számít bele. Nem számítható be a feladatok végrehajtására rendelkezésre álló időbe a vizsgázónak fel nem róható okból (kényszerleállás, anyaghiba stb.) kieső idő.

A szintvizsgát akkor lehet megkezdeni, illetőleg folytatni, ha a szintvizsga elnöke meggyőződött a személyi és tárgyi feltételek meglétéről – ideértve a munkavédelmi, tűzvédelmi és egészségvédelmi feltételeket is.

Ha balesetveszély, egészségi ártalom vagy más rendkívüli ok azt indokolja, a szintvizsga elnök a feladatokat megváltoztathatja. A változásokról szóló döntést az ok megadásával és indoklással rögzíteni kell a jegyzőkönyvben.

***Az elkészült vizsgafeladatok értékelése***

Előnyös, ha a munkafolyamat közben is figyelemmel kíséri és értékeli a tanuló munkáját a szintvizsgabizottság. A vizsgabizottság tagjai egymástól függetlenül végzik az értékelőlap kitöltését. A végső osztályzatot a szintvizsgaelnök vezetésével állapítják meg. A jegyző az értékelőlapok alapján elkészíti a szintvizsga dokumentumait.

***Eredményhirdetés és értékelés***

A szintvizsga elnöke a vizsgabizottság tagjának jelenlétében értékeli a tanulók teljesítményét, kitér a jellegzetes hibákra. A tanulók személyiségi jogait figyelembe véve beszámol a vizsga eredményéről.

***A szintvizsgán részt vevő tanuló részére igazolás kiállítása***

A jegyző előkészíti a szintvizsgát tett tanulók részére az igazolást, melyet a vizsgabizottság elnöke ad át a tanulók részére. A tanulók – a jegyzőkönyv szerves részét képező nyilvántartólapon – aláírásukkal igazolják a szintvizsga teljesítéséről szóló igazolás átvételét.

***Záró értekezlet***

A vizsgabizottság elnöke a vizsgabizottság tagjának jelenlétében értékeli a szintvizsgán tapasztaltakat, szükség szerint javaslatot fogalmaz meg a szervezéssel, lebonyolítással kapcsolatban. A vizsga jegyzője az elhangzottakat a vizsga jegyzőkönyvében rögzíti.

***Iratok, jegyzőkönyvek elkészítése, lezárása***

A szintvizsga végső lezárásaként a vizsga jegyzője elkészíti a jegyzőkönyvet és a vizsga statisztikai összegzését, majd a vizsgaátlagot a jegyzőkönyvben rögzíti.

Az irattárolási szabályokra a Szak- és Felnőttképzési Önkormányzati Szabályzatban foglaltak az irányadóak.

***Irattározás, selejtezés***

A szintvizsga igazolás sorszámmal ellátott nyomtatvány, amelyet a szintvizsgán kötelezően használni kell.

A szintvizsga jegyzőkönyvet a területileg illetékes kamara irattárában, hitelesített másolati példányát pedig az illetékes szakképző iskola irattárában kell őrizni.

Az igazolás 1 eredeti példányban készül, amelyet a tanulónak kell átadni.

A szintvizsga szakmai dokumentációját a területileg illetékes kamara irattárában 10 évig kell megőrizni, 10 év után selejtezhető.

# A szintvizsga szervezése és lebonyolítása során keletkező iratok, dokumentumok

***Jelentkezési lap***

A szintvizsga jelentkezési lap letölthető a Magyar Kereskedelmi és Iparkamara honlapjáról ([www.mkik.hu](http://www.mkik.hu)) vagy a területi kamara elektronikus úton juttatja el a szakképző iskolákba.

A szintvizsga jelentkezési lapot a szintvizsgára kötelezett tanuló 1 példányban tölti ki és a tanuló vagy kiskorú tanuló esetén a törvényes képviselő, valamint a tanuló elméleti oktatását végző intézmény, tagintézmény képviselője írja alá és látja el bélyegzőjével.

Az elméleti oktatást végző iskola a kitöltött jelentkezési lapokat eljuttatja a vizsgát szervező területileg illetékes kereskedelmi és iparkamarához a kamara által megjelölt határidőig.

***Jegyzőkönyv***

A szintvizsga- a vizsgaszervező (illetékes területi kereskedelmi és iparkamara) fejlécével ellátott jegyzőkönyvet kell alkalmazni. A jegyzőkönyv tartalmazza a szakképesítés megnevezését (OKJ számát), a szintvizsgabizottság elnökének, tagjának, jegyzőjének és a segítő tanár(ok)nak a nevét, a szakképző iskola megnevezését, a szintvizsga időpontját és helyét, a vizsgára jelentkezettek, és a vizsgázottak számát.

A jegyzőkönyvben fel kell tüntetni:

* a vizsgabizottság elnökének határozatát a vizsgafeladatokról,
* a vizsgafeltételek ellenőrzésének eredményét;
* a szintvizsga rövid értékelését, a hozott határozatokat, vita esetén a szavazás eredményét, az esetleges különvélemények feltüntetésével,
* A munka-, tűz- és balesetvédelmi oktatáson való részvétel tényét (tanulói aláírás, oktatói aláírás),
* a vizsgázók nevét, a húzott tétel betűjelét, majd az elért pontszámot és a szintvizsga minősítését (érdemjegy).

A jegyzőkönyvet a vizsgabizottság elnöke, tagja és jegyzője, továbbá a szintvizsgát segítő tanár írja alá. A jegyzőkönyv 1 példányban készül. A jegyzőkönyv hitelesített másolatát meg kell küldeni azoknak a szakképző iskoláknak, amelyeknek a tanulói részt vettek a vizsgán.

***Értékelő lap***

A szintvizsgabizottság tagjai a szintvizsga feladatok egyes részeinek értékelését a vizsgaszervező által készített értékelő lapra vezetik fel. Ez alapján határozzák meg a vizsgázó minősítését.

***Szintvizsga teljesítését igazoló igazolás***

Ha a vizsgázó szintvizsgát tett, a szintvizsga követelményeinek teljesítését igazoló igazolást kap.

Az elveszett vagy megsemmisült igazolásról - kérelemre - a területileg illetékes kamara hitelesített másodlatot állít ki.

A szintvizsga igazolásra a területileg illetékes kamara körbélyegzőjét kell rányomni.

Az igazoláson a hibás bejegyzések rontását a vizsgaszervező vezetője engedélyezi.

# A szintvizsga értékelésére vonatkozó szabályok

A vizsgázókat a szintvizsgán nyújtott teljesítményük alapján a szintvizsgabizottság értékeli. A szintvizsga eredményét - a szintvizsgabizottság tagjának jelenlétében - a szintvizsga elnöke hirdeti ki, majd röviden értékeli a szintvizsgát. A vizsgázó a részfeladatokra kapott pontszámok összege alapján egyetlen, 1-től 5-ig terjedő osztályzatot kap.

* Sikeresen befejezte a szintvizsgát az a vizsgázó, aki legalább elégséges (2) osztályzatot kapott.
* Eredménytelen (1) a szintvizsga, ha a feladatokhoz tartozó értékelő lapok alapján az elégségeshez szükséges ponthatárt a vizsgázó nem érte el.
* Annak a vizsgázónak a teljesítményét elégtelen (1) osztályzattal kell értékelni, aki a szintvizsgán elfogadható ok nélkül nem jelent meg, a szintvizsgát alapos indok nélkül megszakította, továbbá akit szabálytalanság miatt a szintvizsgabizottság a szintvizsga folytatásától eltiltott.
* Ha a vizsgázó a szintvizsgát megkezdte, de azt betegsége vagy más elfogadható indok miatt befejezni nem tudta, a vizsgázó teljesítménye nem értékelhető.
* A szintvizsgát nem, illetve sikertelenül teljesítők részére a kamara az adott támogatási szerződés időtartama alatt, egy alkalommal javító-, illetve pótló vizsgát szervez.
* A vizsgázók a szintvizsgán nyújtott teljesítményük alapján szintvizsga igazolást kapnak, melyet az elégtelen minősítést kapott tanuló részére is ki kell állítani.

# A szintvizsga elnöki pályáztatás előírásai

***A pályázat benyújtása, elbírálása***

A szintvizsga elnökökre vonatkozó pályázati feltételeket a Magyar Kereskedelmi és Iparkamara Oktatási és Szakképzési Kollégiuma határozza meg és a területi kamarák teszik nyilvánossá.

A pályázati felhívás tartalmazza azokat a pályáztatni kívánt – hatályos OKJ szerinti – szakképesítéseket, amelyekből szintvizsga szervezhető, a szakmai követelményeket, valamint a pályázathoz szükséges dokumentumokat.

A pályázat folyamatosan benyújtható a területileg illetékes kamarához.

A beérkezett pályázatokat a hatályos pályázati feltételekben meghatározottaknak megfelelően a területi kamara tartalmilag és formailag elbírálja, a sikeres pályázók adatlapját aláírva és bélyegzőlenyomattal ellátva, szintvizsga elnöki kinevezési javaslatként továbbítja az MKIK részére.

A tartalmilag és formailag megfelelő szintvizsgaelnöki pályázatokat az MKIK Oktatási és Szakképzési Kollégiuma – a kollégiumi ülésen vagy levélszavazás útján – hagyja jóvá. Az MKIK feladata – a területi kamarák által írásban kértek alapján – a szintvizsga elnökök országos on-line nyilvántartási rendszerbe történő rögzítése, törlése és adatainak frissítése.

A szintvizsga elnökök kinevezése 3 évre szól.

***Kiterjesztés, meghosszabbítás***

A nyilvántartásban már szereplő elnök a kinevezés időtartama alatt kérheti jogosultságának új szakképesítésekre történő kiterjesztését, továbbá a jogosultság lejártát megelőzően az erre rendszeresített formanyomtatványon írásban kezdeményezheti kinevezése meghosszabbítását. Meghosszabbítás és kiterjesztés esetén a nyilvántartásba vételre vonatkozó rendelkezéseket kell alkalmazni.

Az on-line nyilvántartási rendszerben szereplők részére az MKIK igazolást állít ki arra vonatkozóan, hogy annak tulajdonosa jogosult a szintvizsga elnöki feladatok ellátására.

***Szintvizsga elnöki on-line vizsga***

Az újonnan kinevezett szintvizsga elnöknek a kinevezést követő 6 hónapon belül – a megfelelő működés érdekében – on-line vizsgát kell tennie. On-line vizsgát kell tennie a kinevezését meghosszabbító vizsgaelnöknek is a meghosszabbítást követő 3 hónapon belül.

Az újonnan kinevezett szintvizsga elnök a sikeres on-line vizsga letételéig nem kérhető fel szintvizsgával kapcsolatos feladatok ellátására. Amennyiben a szintvizsga elnök az előző bekezdésben foglaltak szerint 6 hónapon, illetőleg 3 hónapon belül nem tesz sikeres on-line vizsgát, a szintvizsga elnök az országos on-line nyilvántartási rendszerből törlésre kerül, amelyről az MKIK – az ISZIIR útján – tájékoztatja az eredeti pályázatot benyújtó területi kamarát.

Az MKIK a szintvizsgáztatással kapcsolatos feladatok folyamatos biztosítása és a szintvizsga elnökök országos on-line nyilvántartási rendszerének fenntartása érdekében minden hónapban legalább kettő on-line vizsga időpontot határoz meg a szintvizsga elnökök számára, amelyről legalább kettő héttel az on-line vizsgát megelőzően tájékoztatja a területi kamarákat.

***A pályázaton történő részvétel feltételei:***

A pályázók köre:

* a szakterületnek megfelelő szakirányú szakmai végzettséggel és szakmai gyakorlattal rendelkezik,
* büntetlen előéletű.

Előnyben részesül, aki kamarai vagy gazdasági érdekképviseleti tag, illetve szerepel a szakmai vizsgaelnöki névjegyzékben (adott szakképesítésben).

Elfogadható:

* szakmunkás bizonyítvány és mesterlevél, továbbá tíz éves szakmai gyakorlat, vagy
* szakirányú technikusi oklevél, tíz éves szakmai gyakorlat, vagy
* akkreditált felsőfokú szakmai bizonyítvány, tíz éves szakmai gyakorlat, vagy
* szakirányú főiskolai, egyetemi diploma és öt éves szakmai gyakorlat,
* szakmai vizsgatapasztalatokkal és legalább alapfokú pedagógiai ismeretekkel rendelkező személy.

A névjegyzékben szereplők feladatai:

* Vállalja, hogy a szintvizsgáztatással kapcsolatos módszertani és szakmai felkészítéseken (tanfolyamokon, továbbképzéseken) részt vesz.
* Vállalja, hogy a szakterületének megfelelő szintvizsga bizottság munkájában – megbízását követően – részt vesz.
* Vállalja, hogy a névjegyzékben szereplő adataiban bekövetkezett változásokról azonnal tájékoztatja a pályázat kiíróját.
* Vállalja, hogy a megfelelő működés érdekében a SZÖSZ által meghatározottak szerint on-line vizsgát tesz.

***A szintvizsga elnökök törlése az országos on-line nyilvántartási rendszerből:***

Törölni kell az on-line nyilvántartásból azt,

* aki kéri,
* aki elhunyt,
* akit 3 évnél hosszabb ideje vettek fel a névjegyzékbe, s nyilvántartását nem hosszabbították meg,
* akinek a tevékenységét a területi kamara kérésére az MKIK Oktatási és Szakképzési Kollégiuma határozattal felfüggeszti,
* aki három egymást követő alkalommal sikertelen szintvizsga elnöki vizsgát tett,
* aki a kinevezését követő 6 hónapon, illetőleg kinevezése meghosszabbítását követő 3 hónapon belül nem tesz sikeres on-line vizsgát.

# A szintvizsga követelménye és feladatbankja

A szintvizsga követelményét a szakképesítés szakképzési kerettanterve alapján a gazdasági kamara dolgozza ki. Az elméleti képzést biztosító iskola a felvételkor ismerteti a szintvizsga követelményeit a tanulóval, valamint a honlapján folyamatosan biztosítja a szintvizsga követelményeinek nyilvánosságát. A feladatok a [www.isziir.hu](http://www.isziir.hu) honlapon megtalálhatóak. A szintvizsga feladatbank tartalmazza a megoldandó feladatok leírását, a szakképesítés megnevezését, OKJ azonosítóját, a maximum elérhető pontszámot, a feladat megoldására rendelkezésre álló időt, a szintvizsga javasolt időpontját és azt a kerettantervet kiadó rendeletszámot, amely alapján a feladat készült. Amennyiben a kerettantervben olyan módosításokat hajtanak végre, amely a szintvizsga feladatokat is befolyásolja akkor a módosított kerettantervi rendelet száma jelenik meg a feladatokon. Egy-egy szakképesítés feladatbankja általában 4 db feladatot (A, B, C, D) és a hozzájuk tartozó értékelő lapokat, valamint a vizsgabizottságnak szóló tájékoztatókat tartalmazza. Az értékelő lap tartalmazza a részfeladatokra adható maximum pontszámokat és a szintvizsga érdemjegyének megállapításához szükséges ponthatárokat. A tájékoztató tartalmazza a feladat megoldásához szükséges anyag és eszközjegyzéket, illetve a feladattal kapcsolatos egyéb információkat.

A [www.isziir.hu](http://www.isziir.hu) honlapon az alábbi – javasolt – dokumentumok is megtalálhatóak:

* kérdőív vizsgabizottsági tagok részére,
* kérdőív vizsgázók részére,
* megbízási szerződések
* magánszemély részére,
* egyéni vállalkozó részére,
* társas vállalkozás részére (a tevékenységet az ügyvezető igazgató végzi),
* társas vállalkozás részére (a tevékenységet nem az ügyvezető igazgató végzi).

# A feladatbank korrekciója

Abban az esetben, ha a szintvizsga feladat(ok)ban hiba található a szakképesítés megnevezését, OKJ számát, a probléma pontos meghatározását, és a javítandó feladat pontos megnevezését, lehetőség szerint módosító javaslattal együtt írásban kell megküldeni a területileg illetékes kamarához vagy az MKIK-hoz. A hiba leírásához segítséget nyújt az „Adatlap szintvizsga feladat korrekciójához” dokumentum, mely megtalálható a [www.mkik.hu](http://www.mkik.hu), illetve a [www.isziir.hu](http://www.isziir.hu) weboldalakon.

# A szintvizsga és a tanulószerződés megkötésének összefüggései

***Iskolai rendszerű, nappali képzés***

A szakközépiskolai vagy szakiskolai képzésben a kilencedik évfolyamon a szakmai gyakorlati képzést – az összefüggő szakmai gyakorlat kivételével – a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében (KTM) kell megszervezni.

Ezen évfolyamon az eredményes szintvizsga teljesítésének nincs következménye: a tanuló gyakorlati képzése a szorgalmi időszak befejezéséig továbbra is az iskolai tanműhelyben vagy gazdálkodó szervezet kizárólag gyakorlati képzési célt szolgáló tanműhelyében valósulhat meg. Az összefüggő szakmai gyakorlat kezdetétől a hátralévő teljes képzési időre azonban már köthető tanulószerződés, amennyiben a tanuló sikeres (legalább 2-es osztályzatú) szintvizsgával rendelkezik.

Sikertelen szintvizsga esetén a gyakorlati képzés továbbra is az iskolai vagy kizárólag gyakorlati célt szolgáló vállalati tanműhelyben szervezhető meg.

A tízedik-tizenegyedik évfolyamon szintvizsga nélkül KTM-be mehet a tanuló tanulószerződés keretében. KTM hiányában ez a szigorítás azt eredményezi, hogy később lehet csak tanulószerződést kötni, s addig iskolai tanműhelyben teljesítheti a tanuló gyakorlatát.

***Felnőttoktatás***

A felnőttoktatás valamennyi munkarendjében köthető tanulószerződés. Szintvizsga a felnőttoktatásban csak a ***nappali oktatás munkarendje*** szerint részt vevő tanulók számára kötelező, kivéve, ha érettségi végzettséggel rendelkeznek.

A másodszakmások csak a felnőttoktatás esti, illetve levelező munkarendje szerint vehetnek részt a képzésben. Ezért az ő esetében a szintvizsga hiánya semmilyen kötöttséget nem jelent a tanulószerződés megkötésekor, szintvizsga teljesítése nélkül is jogosultak tanulószerződés kötésére.

# A szintvizsga és a szakmai záróvizsga kapcsolata

A szakképzésről szóló 2011. évi CLXXXVII. törvény szintvizsgára vonatkozó rendelkezései ugyan kötelezően írják elő a szintvizsga letételét, de a szintvizsga hiánya vagy eredménytelensége csak a szakközépiskolai vagy a szakiskolai tanuló tanulmányok alatti gyakorlati képzésének helyét befolyásolja, a komplex szakmai vizsgára bocsátást azonban nem. Ugyanis a szintvizsga teljesítéséig a tanuló a gyakorlatát csak az iskolai tanműhelyben vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében végezheti.

A régi típusú, 2006-2012 között kiadott moduláris felépítésű szakmai és vizsgakövetelmények szerint oktatott szakmák esetén, a szakmai és vizsgakövetelmények tartalmazták azt a kitételt, hogy amennyiben a szintvizsgát a kamara megszervezte, úgy az iskolai rendszerű szakképzésben részt vevő vizsgára bocsátásának feltétele volt az eredményes szintvizsga.

Az új típusú, 2012-től kiadott szakmai és vizsgakövetelmények szerint oktatott szakmák esetén azonban a szakmai és vizsgakövetelmények nem tartalmazzák a fent nevezett megkötést, vagyis a komplex szakmai vizsgára bocsátásnak nem feltétele az eredményes szintvizsga megléte.

# A sajátos nevelési igényű (SNI) tanulók szintvizsgájával kapcsolatos eljárásrend

***Sajátos nevelési igényű gyermek, tanuló:***

Az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi, látási, hallási, értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.

A sajátos nevelési igény alapján, a sajátos nevelési igényű vizsgázót kérelmére – a gyakorlati vizsgatevékenység kivételével – mentesíteni kell egyes szintvizsga feladatrészek beszámolási kötelezettsége alól. Ha azt a sajátos nevelési igény indokolja, a vizsgázót mentesíteni kell a szintvizsga feladat idegen nyelvi része alól. A mentesítésről a sajátos nevelési igény megállapítására felhatalmazott szakértői és rehabilitációs bizottság véleménye alapján a szintvizsgabizottság dönt. A szintvizsgán biztosítani kell a hosszabb felkészülési időt.

A sajátos nevelési igényű vizsgázó kérelmére lehetővé kell tenni az iskolai tanulmányok során alkalmazott segédeszközt, segédszemély alkalmazását. Ha azt a sajátos nevelési igény indokolja, a szintvizsgabizottság engedélyezheti az írásbeli vizsgatevékenység szóbeli vizsgatevékenységgel vagy a szóbeli vizsgatevékenység írásbeli vizsgatevékenységgel történő felváltását, valamint az adott feladat szintvizsga feladatbankban meghatározott időtartamánál harminc százalékkal hosszabb idő alatti teljesítését.

A kérelmet, valamint a szakértői és rehabilitációs bizottság szakmai véleményét a jelentkezési lappal együtt kell a területileg illetékes kamarához benyújtani.

A mentesítés kizárólag a mentesítés alapjául szolgáló körülménnyel összefüggésben biztosítható, és nem vezethet a bizonyítvány által tanúsított szakképesítés megszerzéséhez szükséges követelmények alóli általános felmentéshez.

# A kamarai garanciavállalás rendszerének bevezetése a duális képzésben és kapcsolódási pontjai a szintvizsgák szervezéséhez

A kamarai garanciavállalás rendszerének célja a gazdálkodó szervezeteknél folyó gyakorlati képzés elsődlegességének megerősítése, a duális képzés kiszélesítése.

A szakképzésről szóló törvény előírása szerint, amennyiben a területileg illetékes gazdasági kamara ellenőrzési és minősítési folyamata által megfelelőnek nyilvánított képzőhely biztosított és ezáltal a tanulószerződés megköthető, a tanuló gyakorlati képzése a szakközépiskola vagy szakiskola kilencedik évfolyamának összefüggő gyakorlatától kezdődően, kizárólag ennek keretében szervezhető meg.

A kamarai garanciavállalás rendszere jelentős mértékben elősegíti, hogy a tanulók minél hamarabb vállalati környezetben, munkafolyamatba ágyazott tanulással sajátítsák el a választott szakképesítést.

A tanuló csak akkor vehet részt iskolai tanműhelyben gyakorlati képzésen, ha a gazdasági kamara nem tudja külső gyakorlati képzőhelyen, szervezeteknél tanulószerződéses jogviszony keretében elhelyezni. A kamarai garanciavállalás legfontosabb dokumentuma az igazolás, amelyet a területi kamara akkor állít ki, ha részéről nem biztosított a megfelelő képzőhely egy adott tanuló számára. Ez teszi lehetővé a szakközépiskola vagy szakiskola számára, hogy gondoskodjon a tanuló gyakorlati képzéséről.

A kamarai garanciavállalás a jogszabály értelmezése alapján csak a szakközépiskola vagy szakiskola kilencedik évfolyamának összefüggő gyakorlatának kezdetétől folyó gyakorlati képzésre vonatkozik. A kamarai garanciavállalás a szakközépiskolában és a szakiskolában felnőttoktatás keretében (nappali, esti és levelező munkarendben) tanulókra is vonatkozik.

A kamarai garanciavállalás a szakgimnázium szakképzési évfolyamán folyó gyakorlati képzésére nem alkalmazható.

A kamarai garanciavállalás és az igazolás kiadása kiterjed az együttműködési megállapodás alapján folyó gyakorlati képzésre is, azaz az Szt. 56. § (1) bekezdésének a)–d) pontjában megadott összes esetre. Ennek megfelelően együttműködési megállapodás kötése is csak akkor lehetséges, ha a területi kamara kiadta az igazolást arról, hogy részéről nem biztosított a tanulószerződés-kötéséhez megfelelő képzőhely az adott tanuló számára.

Megjegyzés: A szakképzésről szóló törvény előírása alapján együttműködési megállapodás többek között köthető akkor is, amikor a tanulószerződés megkötésére jogszabály alapján nincs lehetőség (Szt. 56. § (1) bekezdés e) pont). Ilyen lehet a nappali rendszerű, de költségvetési támogatásban nem részesített iskolai oktatás keretében megvalósított gyakorlati képzés. Ebben az esetben nem kell kamarai igazolást kiállítani.

Ha nem biztosított a megfelelő képzőhely, akkor a szakképző iskola gondoskodik a tanuló gyakorlati képzéséről. Ebben az esetben a tanulók gyakorlati képzése

* iskolai tanműhelyben, vagy
* külső gyakorlati képzőhelyen együttműködési megállapodás keretében

valósulhat meg.

***A kilencedik évfolyamon szervezett szintvizsgák eredményeinek hatásai a kamarai garanciavállalás rendszerére:***

Eredményes szintvizsga nélkül a tanulók gyakorlati képzése tanulószerződés keretében csak kizárólag gyakorlati képzési célt szolgáló tanműhelyben valósítható meg. KTM hiányában ez a szigorítás azt eredményezi, hogy később lehet csak tanulószerződést kötni, s addig – a szakközépiskola vagy a szakiskola kilencedik évfolyamán megszervezett összefüggő szakmai gyakorlatot kivéve – iskolai tanműhelyben kell lenniük a tanulóknak.

Ha sikertelen szintvizsga esetén a tanuló gyakorlati képzése nem valósítható meg KTM-ben, akkor igazolás kiállítására kerül sor, mely az abban meghatározott tanév végéig vagy visszavonásig érvényes.

# A szintvizsgát nem, illetve sikertelenül teljesítők javító-, illetve pótló vizsgája

A Magyar Kereskedelmi és Iparkamara Szak- és Felnőttképzési Önkormányzati Szabályzata 40. §-ának e) pontja szerint:

A szintvizsgát nem, illetve sikertelenül teljesítők részére a kamara egy alkalommal javító, illetve pótló vizsgát szervez.

A javító- és pótló szintvizsgát az adott tanévben kell megszervezni.

# Szintvizsgák szervezése a 3 éves duális képzés esetén

|  |  |
| --- | --- |
|  | **Duális képzés** |
| **szintvizsga** | kötelező |
| **kinek** | érettségivel nem rendelkező szakközépiskolai vagy szakiskolai tanulónak, aki nappali rendszerű oktatásban (felnőttoktatás is) tanul |
| **időpontja** | az első szakképzési évfolyam tanévében február első tanítási napjától április utolsó tanítási napjáig terjedő időszakban |
| **célja** | annak mérése, hogy a tanuló elsajátította-e az irányítás melletti munkavégzéshez szükséges kompetenciákat |
| **következménye** | gazdálkodó szervezettel tanulószerződés köthető |

Szintvizsgát annak a szakközépiskolai vagy szakiskolai tanulónak kötelező tennie, aki

* nappali rendszerű oktatásban, vagy
* a nappali oktatás munkarendje szerint szervezett felnőttoktatásban vesz részt a szakmai képzésben és
* nem rendelkezik érettségi végzettséggel.

***Kivételek:***

* Annak a tanulónak, aki a kilencedik évfolyamon sikeres szintvizsgát tett és ezen évfolyam végén megbukik, nem szükséges újra szintvizsgát tennie a megismételt évfolyamon, hiszen a sikeres szintvizsga már tanúsítja azt, hogy rendelkezik az irányítás melletti munkavégzéshez szükséges kompetenciákkal.
* Annak a tanulónak, aki a kilencedig évfolyamon sikeres szintvizsgát tesz, majd a tizedik évfolyam helyett beiratkozik egy másik szakközépiskolai vagy szakiskolai szakmára (akár kilencedik, akár tizedik évfolyamon) nem szükséges újra szintvizsgáznia, hiszen egyszer már tanúsította azt, hogy képes irányítás mellett dolgozni. Újabb mérésre nincs lehetőség.

# A szintvizsgáztatásában érintett szakképesítések

A gazdasági kamara a hatáskörébe tartozó szakképesítések esetében szintvizsgát szervez. Ha a szakképesítés nem tartozik egyik gazdasági kamara vagy országos gazdasági érdekképviseleti szervezet hatáskörébe sem, a gazdasági kamara a szintvizsga megszervezésébe a szakmai szervezet vagy szakmai kamara képviselőjét vonja be.

*A Kereskedelmi és Iparkamara az alább felsorolt esetekben nem szervez szintvizsgát:*

* Nemzeti Agrárkamarához tartozó szakképesítés,
* Érettségi végzettséghez kötött szakképesítés,
* Iskolarendszeren kívüli képzés,
* Rész-szakképesítésre beiskolázottaknak.

# Az érettségivel rendelkező szintvizsgázókra vonatkozó szabályozás

A törvényalkotó szándéka szerint a szintvizsga azt méri fel, hogy a tanuló képes-e az „üzemi” körülmények közötti munkavégzésre. Az érettségivel rendelkező (legalább 18-19 éves) tanulók a törvény szabályozásából eredő vélelem alapján ezekkel a kompetenciákkal már rendelkeznek. Amellett, hogy érettek, képesek az irányítás melletti munkavégzésre is. A 9. évfolyamos (14-15 éves) tanulók esetében ez nem evidens, ezért fel kell mérni, hogy képesek lesznek-e az addigi tudásukkal a termelési körülmények közötti munkavégzésre.

Az új duális szakiskolai képzésre vonatkozóan a szakképzésről szóló 2011. évi CLXXXVII. törvény 28. § (4) bekezdése tartalmazza, hogy a szintvizsga azoknak a szakiskolai tanulóknak kötelező, akik nappali rendszerű oktatásban vagy a nappali oktatás munkarendje szerint szervezett felnőttoktatásban vesznek részt **és nem rendelkeznek érettségi végzettséggel**.

3 éves duális képzésben részt vevő érettségizett tanuló esetén:

* e tanulóknak 9. évfolyamon az összefüggő nyári szakmai gyakorlatig iskolai tanműhelyben kell maradniuk vagy kizárólag gyakorlati képzési célt szolgáló tanműhelyben (KTM-ben) tanulószerződést köthetnek ugyanúgy, mint az érettségivel nem rendelkező tanulók,
* az összefüggő nyári szakmai gyakorlattól kezdve az érettségizett tanulók köthetnek tanulószerződést gazdálkodó szervezettel szintvizsga nélkül is.

2 éves (közismeret nélküli) duális képzésben részt vevő érettségizett tanuló esetén:

* a tanuló már az első szakképzési évfolyamon köthet tanulószerződést gazdálkodó szervezettel, ennek nem feltétele a szintvizsga.

A szakképzésről szóló 2011. évi CLXXXVII. törvény nem véletlenül különbözteti meg a szintvizsga tekintetében az érettségizett és az érettségivel nem rendelkező szakiskolai tanulókat. Az a rendelkezés ugyanis, amely csak azok számára teszi kötelezővé a szintvizsgát, akik nem rendelkeznek érettségi végzettséggel, azt is jelenti egyben, hogy nemcsak nem szükséges az érettségizettek számára szintvizsgát szervezni, hanem azt is, hogy a kamara számára nyújtott szakképzési támogatás terhére nem is lehetséges megszervezni azt, mivel a támogatás kizárólag a kötelezően elvégzendő feladatok forrásait biztosítja.

# A felnőttoktatásra vonatkozó szabályozás hatása a szintvizsgák szervezésére

Az iskolai rendszerű szakképzés felnőttoktatás keretében is folyhat. A felnőttoktatás keretében folyó szakképzés a részt vevő tanuló sajátos elfoglaltságához, egyedi életkörülményeihez, meglévő ismereteihez és életkorához igazodó képzési forma.

Képzésszervezés formái:

* nappali,
* esti,
* levelező,
* oktatás egyéb sajátos munkarendje szerinti.

*Életkori határok*

A tanuló attól az évtől kezdődően, amelyben szakképző iskola esetén a 25. életévét betölti, kizárólag felnőttoktatásban kezdhet új tanévet.

A tanuló – a halmozottan hátrányos helyzetű és a sajátos nevelési igényű tanuló kivételével – azonban attól az évtől kezdődően, amelyben iskolai rendszerű szakképzésben az első szakképesítését megszerezte, új tanévet a második szakképesítés megszerzésére irányuló képzésben kizárólag felnőttoktatásban kezdhet. A köznevelésről szóló törvény előírása alapján a nappali oktatás munkarendje szerinti felnőttoktatás pedig csak azok számára szervezhető meg, akik még nem rendelkeznek szakképesítéssel.

A halmozottan hátrányos helyzetű (HHH) és a sajátos nevelési igényű (SNI) tanulóknaklehetőségük vana képzést második szakképesítés tanulása esetén is nappali rendszerű oktatásban végezni.

Szintvizsga a felnőttoktatásban csak a *nappali oktatás munkarendje*szerint részt vevő tanulók számára kötelező, kivéve, ha érettségi végzettséggel rendelkezik.

A törvény értelmezése szerint a másodszakmások részére a képzést csak esti vagy levelező munkarendben lehet megvalósítani. Annak ellenére, hogy tanulószerződés köthető a felnőttoktatás esti és levelező munkarendje szerinti tanulóval, számukra szintvizsga nem szervezhető és nem elszámolható.

Összefoglalva: mivel a második szakképesítés megszerzésére irányuló képzést nem lehet sem az iskolai rendszerű nappali képzésben, sem a felnőttoktatás nappali munkarendjében tanulni, ezért szintvizsga szervezésére nincs lehetőség.

# Fogalmak

***Kompetencia:***

Egy feladat ellátásához szükséges mérhető, ellenőrizhető ismeretek, készségek, attitűdök (beállítódások) összessége.

***Szakmai kompetencia:***

A szakképesítésnek megfelelő munkafeladatok elvégzéséhez szükséges, a személy által birtokolt és alkalmazott szakmai ismeretek és készségek, képességek.

***Személyes kompetenciák:***

Az adottságok és a jellemvonások kompetenciacsoport alkotják. Az utóbbi csoportba tartoznak: elhivatottság, elkötelezettség, fejlődőképesség, önfejlesztés, felelősségtudat, kitartás, kockázatvállalás, megbízhatóság, monotónia tűrés, önállóság, döntésképesség, önfegyelem, pontosság, precizitás, rugalmasság, stressztűrő-képesség, szervezőkészség, szorgalom, igyekezet, terhelhetőség, türelmesség.

***Kizárólag gyakorlati képzési célt szolgáló tanműhely (KTM):***

Kifejezetten erre a célra létrehozott vagy átalakított, a termeléstől, szolgáltató tevékenységtől térben vagy időben teljesen elkülönített, a nyilvántartást vezető szerv által a gyakorlati képzés időtartama alatt kizárólag gyakorlati képzési célt szolgáló tanműhellyé minősített, állandó tanműhelyvezetői felügyelettel működő, legalább nyolc tanuló képzésére alkalmas, iskolán kívüli gyakorlati képzőhely, ahol a tanulók tanulószerződés vagy együttműködési megállapodás alapján vesznek részt a gyakorlati képzésben.

***Tanműhely:***

A gyakorlati képzés egyik színhelye, amely a szakképesítés jellegétől függően lehet műhely, tangazdaság, tanbolt, tankórterem, tankert, tanudvar, tankonyha, laboratórium, taniroda, demonstrációs terem, gyakorló- és szaktanterem stb.

***Sajátos nevelési igényű gyermek, tanuló:***

Az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi, látási, hallási, értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.